Pellegrini, Peter, predseda vlády SR (2019-09-13):
Ďakujem veľmi pekne. Dovoľte mi len veľmi krátko reagovať. Možno na úvod by som chcel aj takýmto spôsobom vyzvať, ak nás sledujú, zástupcov slovenských médií, aby si už radšej preberali záznam priamo z kamier a priameho prenosu Národnej rady, pretože akákoľvek kamera, ktorá sa zjaví na balkóne Národnej rady, motivuje pána predkladateľa k extrémnym výkonom. Škoda, keby ste boli vedeli, keď tá kamera prišla, už bolo po hlavných správach, takže ak ste mali záujem ešte do nich nejakým spôsobom teatrálne zasiahnuť, tak ste to prešvihli. Ale chcem povedať niečo iné, pán poslanec, vy vôbec nemajte o mňa strach, ja sa dokážem brániť aj sám. Ja som nič zlé neurobil a ja s Kočnerom na rozdiel od mnohých iných nemám vôbec nič. A netrápte sa ani kvôli tomu, že či sú tu, alebo nie sú poslanci koalície, alebo strany SMER, pretože keď sa pozriem do radov opozície a vás, ktorí ste to navrhli, tak naozaj musím skonštatovať, že teda čelím extrémnemu útoku asi dvanástich poslancov, ktorí tu ešte sedia, a to, ak dovolíte, som relatívne zdatný, aby som zvládol možno dokonca aj sám bez toho, aby tu museli byť aj moji kolegovia ministri a ministerky aj koaliční poslanci. S takouto extrémnou ofenzívou si dokážem poradiť. A keď už vy komentujete, že kto tu zostal a kto vystupuje a kto sa bráni, kto ma bráni, tak, prosím, nechcite, aby som ja začal menovať tie indivíduá, ktoré tu na mňa útočia. Ľudia, ktorí sa od... (Potlesk.) Ľudia, ktorí sa od revolúcie zubami-nechtami držia stoličky v poslaneckom zbore, ktorí cez kadejaké finty, cez strany, ktoré prilepia k iným stranám, alebo štyrikrát vymenia poslanecké tričko, či to stranícke tričko, len aby tu zostali sedieť a mali z čoho žiť, lebo inak žiť nevedia. Viete, nebudem ich menovať a takíto ľudia dnes sa postavili oproti a chcú moralizovať mňa osobne a moju vládu. Viete, pán poslanec, vy ste vždy všetko vedeli, vždy ste všetkému rozumeli, všade ste boli a dokonca vy viete ľuďom čítať myšlienky, vy viete interpretovať vlastne ich vety, lebo vy to najlepšie viete, ako to kto, čo myslel. A ja neviem, kde ste vy zistili, že v práve v ten moment, kedy sa vám prisnilo, že to má byť nejaká sobota, ja neviem, o akom čase, že to je moment, ktorý ak náhodou sa nestane, vtedy ja premrhám svoju, svoju nejakú príležitosť. Ale ten moment ste si stanovili vy. Ja na vyvodenie politickej zodpovednosti vždy nájdem ten správny čas. Ale ešte raz vám opakujem, tak ako som to povedal aj predtým, ak toto má byť jediný dôvod na moje odvolanie, tak ďakujem pekne za takýto dôvod, pretože ste si ho vymysleli vy, lebo ste povedali, že v ten jeden moment, a neviem, kde naň prišiel aj pán Heger, že ten moment som ja nejakým spôsobom prešvihol. Ja si myslím, že ten moment bol vtedy, kedy sme urobili tú vec, ktorú sme urobili, alebo možno deň predtým, teda keby neboli nastali tie isté veci. Ja si myslím, že ten moment by nastal, pretože sme to mali v rukách my a my rozhodujeme. Ja som nikoho nekryl, nikoho som nežiadal, aby na stoličke zostal, vedeli sme, že nejakým spôsobom túto situáciu budeme musieť riešiť, ale nebudem ju riešiť tak, ako sa zobudíte vy, ako vy mi budete prikazovať. Vy si budete zodpovednosť niesť vtedy, keď budete vládnuť vy, ak sa vám to niekedy v živote podarí. A ja potom budem z diaľky sledovať vaše počínanie a budem vám to pripomínať, aký ste boli múdry a ako ste všetko vedeli urobiť vtedy včas a na... (pozn. red.: rýchlo vyslovené). Ak je toto jediný môj problém, tak, chválapánubohu, že len to. Pretože o všetkých iných veciach musíte, ak ste spravodlivý, rozprávať v minulom času, pretože všetky veci, o ktorých tu rozprávate, sa diali nie vtedy, keď som bol predsedom vlády Slovenskej republiky. Za môjho vládnutia po výmene policajného prezidenta, výmene ministra vnútra, nastúpení ministerky sú dnes vo väzení nielen tí, ktorí pravdepodobne zavraždili obidvoch mladých ľudí, ale aj sa postupne vyšetrujú všetky kauzy, ktoré postupne vychádzajú na povrch. A vyprosím si, aby ste hovorili, že ja sa vysmievam všetkým poctivým vyšetrovateľom, sudcom a prokurátorom! Naopak, ja som ten, ktorý im jasne deklaruje, že majú voľné ruky a aj preto sa na Slovensku dejú veci, ktoré sa dejú. A nerobíme rozdiely medzi tým, či je to straník, nestraník, bohatý, chudobný. Máme viacero prípadov, kedy sa to dotýkalo aj strany SMER a už sú títo ľudia aj v konaniach a už bolo voči nim vznesené aj obvinenie. Nikto nad nimi nedrží ruku. Takže, prosím, mňa si neberte do úst, keď bude hovoriť o spravodlivosti, pretože ja si od prvého dňa plním môj záväzok, ktorý som dal tu pred vami v Národnej rade a pred občanmi Slovenskej republiky, že bude platiť, padni, komu padni, a že nedovolím, aby niekto robil rozdiely pri trestaní tých, ktorí robia trestnú činnosť, či pochádzajú, alebo nepochádzajú z nejakej politickej strany, alebo sa s niekým poznajú, alebo sa nepoznajú. A môžte to na konkrétnych veciach vidieť, že sa tak deje. Ale, prepáčte, ak toto všetko chcete zamiesť a urobiť, nejakým spôsobom dehonestovať celý tento kus roboty práve týchto vyšetrovateľov, prokurátorov a sudcov, tých spravodlivých, ktorí si robia robotu, a my im vytvárame na to podmienky, tým, že mňa obviníte, že som konkrétny dátum, ktorý ste si vy do hlavy zobrali ako jediný a ultimáta ste mi dali, som vtedy prešvihol svoj, nejakú svoju šancu ukázať niečo, tak, prepáčte, to je veľmi slabé a to ani nehodné, aby vôbec toto bolo dôvodom na moje odvolávanie. Rešpektujem, že máte právo tu vystupovať, môžte tu vystupovať, koľko chcete, ja sa za svoju robotu nehanbím a ja sa hocikedy postavím zoči-voči občanom Slovenskej republiky a budem sa o mojej robote s nimi baviť. Ale vy ste ten najposlednejší, ktorý má právo hodnotiť mňa a moju prácu. Ďakujem. (Potlesk.)